રાજ્યના તમામ ઓટો ડીલરોને આ નંબર પ્લેટ ફીટ કરવાની કામગીરી સરકાર દ્વારા સોંપવામાં આવી છે. તે માટેના મશીનો ડીપોઝીટ વસુલી પુરા પાડવામાં આવ્યા છે પરંતુ મોટા ભાગના ડીલરોને આ કામગીરી 'માથા પડેલી' લાગતી હોવાથી રસ ઓછો છે. આ કારણે વાહનચાલકોની બુરીવલ્લે થઈ રહી છે. ઉલ્લેખનીય છે કે છેલ્લા કેટલાક વર્ષથી હાઈસિકયોરીટી નંબર પ્લેટ ગાજી રહી છે. આ માટેનો રાજ્યભરનો કોન્ટ્રેકટ એફટીએ કંપનીને સોંપવામાં આવ્યો છે. આ કંપનીના માણસોને દરેક આર.ટી.ઓ.ની કચેરીમાં જગ્યા ફાળવવામાં આવી છે પરંતુ કેમેય કરીને નંબર પ્લેટ ફીટ કરાવવાની આ પ્રક્રિયા સરળ બની શકી નથી. કેટલોક ભ્રષ્ટાચાર પણ છાપરે ચડી પોકારી રહ્યો છે. આ વચ્ચે હાઈસિકયોરીટી નંબર પ્લેટમાં 'હાઈસિકયોરીટી સિસ્ટમ' જેવુ કંઈ છે જ નહિં ?! અને ૨૯ લાખ વાહનોમાં આ પ્લેટ કેટલા મહિને લાગશે ? તેવા વેધક પ્રશ્નો સપાટી પર આવ્યા છે.